Verkeersman 5 j. tronk toe oor R400 se omkoopgeld | Netwerk24
Die tweede vierdagwedstryd tussen Suid-Afrika A en Zimbabwe se naasbestes kon nie gister die op die tweede dag voortgesit word nie nadat alle sportaktiwiteite in die buurland in die lig van stygende Covid-19-gevalle opgeskort is.
Bulle gaan g'n uitspan in Italië
Die Bulle klim nie Maandagaand op die vliegtuig met die beskouing dat 'n welverdiende vakansie in Italië op hulle wag nie.
Met een toets agter sy naam en dít in 'n saamgeflanste Bok-span teen Wallis in Washington in 2018, is die vraag of Ox Nche opgewasse sal wees om lid te word van die 'Bomb Squad'.
Verkeersman 5 j. tronk toe oor R400 se omkoopgeld
Deur Cara-Lee Dorfling 17 Oktober 2018 14:48
'n Verkeersbeampte is tot vyf jaar tronkstraf gevonnis vir die aanvaarding van omkoopgeld van R400.
Landdros Lionel Lindoor het Woensdag in die handelshof in Port Elizabeth gesê indien die bedrag van die omkoopgeld meer was, sou hy 'n langer termyn tronkstraf opgelê het.
Vuyani Totoyi (44) is aan korrupsie skuldig bevind nadat hy die omkoopgeld in 2014 van 'n motoris in Despatch aanvaar het terwyl hy as 'n verkeersbeampte in Port Elizabeth gewerk het.
Totoyi het die dag van die voorval 'n motoris afgetrek omdat sy sleepwa se bande glad was. Totoyi het vir die motoris gesê hy sal 'n boete uitskryf, óf 'n sogenaamde "spesiale voorafbetaling" aanvaar.
Na my mening is direkte tronkstraf 'n gepaste vonnis. Inteendeel, dit is die enigste geskikte vonnis.
Landdros Lionel Lindoor in sy uitspraak.
Die motoris het ingestem om die omkoopgeld te betaal, maar het nie kontant in sy besit gehad nie. Hy het gesê hy gaan geld by 'n kitsbank onttrek en die verkeersbeampte by die afdraai na Despatch ontmoet.
Nadat die motoris geld onttrek het, het hy die voorval by die Despatch-polisiekantoor aangemeld. Die polisie het die geldnote gemerk en Totoyi so met die omkopery verbind.
Lindoor het gesê Totoyi was in 'n vertrouensposisie en die hof moet 'n sterk boodskap stuur dat dié soort optrede nie geduld sal word nie. Totoyi moet uit die gemeenskap verwyder word, soos deur regspraak vereis word.
"Daar is geen plek in die gemeenskap vir korrupte wetstoepassers wat omgekoop kan word nie."
Hy het 'n boete vir Totoyi oorweeg, maar gegewe die erns van die saak is 'n boete as straf nie geskik nie. 'n Opgeskorte vonnis sal ook die verkeerde boodskap aan die gemeenskap stuur en korrektiewe toesig is nie 'n opsie nie, het Lindoor gesê.
"Na my mening is direkte tronkstraf 'n gepaste vonnis. Inteendeel, dit is die enigste geskikte vonnis."
Lindoor het Totoyi ook onbevoeg verklaar om 'n vuurwapen te besit.
Zolile Ngqeza, Totoyi se regsverteenwoordiger, het nie onmiddellik instruksies ontvang om verlof tot appèl te vra nie.